### NN 55/2017 (9.6.2017.), Presuda Visokog upravnog suda Republike Hrvatske broj: Usoz-81/16-7 od 25. svibnja 2017.

VISOKI UPRAVNI SUD REPUBLIKE HRVATSKE

1227

PRESUDA

Visoki upravni sud Republike Hrvatske u vijeću sastavljenom od sudaca toga suda Ljiljane Karlovčan-Đurović, predsjednice vijeća, Borisa Markovića, Lidije Rostaš-Beroš, Blanše Turić i Sanje Štefan, članova vijeća, uz sudjelovanje višeg sudskog savjetnika Srđana Papića, zapisničara, u postupku ocjene zakonitosti općeg akta povodom obavijesti Fanike Zelić iz Makarske, Gradišćanskih Hrvata 22/III, koju zastupa Edin Karakaš i Ratko Žurić iz Odvjetničkog društva Žurić i parteri, Zagreb, Ivana Lučića 2a/15, na sjednici vijeća održanoj dana 25. svibnja 2017.

presudio je

Ukida se članak 17. Odluke o gradskim porezima Grada Makarske (»Službeni glasnik Grada Makarske« broj 12/04.).

Obrazloženje

Odredbom članka 83. stavka 2. Zakona o upravnim sporovima (»Narodne novine« 20/10., 143/12., 152/14., 94/16. i 29/17. – dalje u tekstu: ZUS) propisano je da postupak ocjene zakonitosti općeg akta Visoki upravni sud može pokrenuti po službenoj dužnosti, temeljem obavijesti građana, pučkog pravobranitelja ili na zahtjev suda.

Fanika Zelić iz Makarske podnijela je zahtjev za ocjenu zakonitosti odredbe članka 17. Odluke o gradskim porezima Grada Makarske.

Osporeni članak glasi:

»Porez na kuće za odmor čiji vlasnik je rođen u Gradu Makarskoj ili je postao vlasnikom nasljeđivanjem od svojih roditelja koji su živjeli u Gradu Makarskoj iznosi 5,00 kn po četvornom metru korisne površine, a za sve ostale iznosi 15,00 kn godišnje po jednom četvornom metru korisne površine kuće za odmor«.

Prvenstveno se ističe da je podnositeljica podnijela zahtjev za ocjenu zakonitosti općeg akta, ali ne udovoljava uvjetima propisanim odredbom članka 83. stavak 1. ZUS-a za podnošenje zahtjeva, pa je stoga ovaj Sud navedeni zahtjev shvatio kao obavijest u smislu odredbe članka 83. stavka 2. ZUS-a.

U obavijesti je navedeno da je Gradsko vijeće Grada Makarske donijelo Odluku o gradskim porezima na temelju članka 3. i 30. Zakona o financiranju jedinica lokalne i područne (regionalne) samouprave (»Narodne novine« 117/93., 69/97., 33/00., 127/00., 59/01., 107/01., 117/01., 150/02. i 147/03.), ali nije donijelo Odluku u skladu s tim Zakonom, budući da je u stvari uveo dvije tarife jednu za osobe rođenu u Gradu Makarskoj, a drugu tarifu za sve ostale vlasnike kuća za odmor. Navedenu odredbu smatra nesuglasnom s Zakonom o financiranju jedinica lokalne i područne (regionalne) samouprave te Zakonom o suzbijanju diskriminacije i Ustavom Republike Hrvatske.

Sud je u ovom slučaju odlučio postupak pokrenuti po službenoj dužnosti u smislu već navedene odredbe članka 83. stavka 2. ZUS-a.

Dopisom od 21. studenog 2016. ovaj Sud je pozvao donositelja akta, Gradsko vijeće Grada Makarske da se očituje na navode iz obavijesti.

Na navode iz obavijesti očitovao se gradonačelnik Grada Makarske podneskom od 8. prosinca 2016. te je naveo da ne postoje procesne pretpostavke za podnošenje zahtjeva iz članka 83. stavak 1. ZUS-a te predlaže odbaciti zahtjev za pokretanje postupka ocjene zakonitosti općeg akta Grada Makarske uz napomenu da je Odluka o gradskim porezima Grada Makarske na snazi.

Navedena Odluka donesena je na temelju članka 3. i 30. Zakona o financiranju jedinica lokalne i područne (regionalne) samouprave i članka 20. i 90. Statuta Grada Makarske (»Glasnik« broj 2/02.).

Odredbom članka 36. stavak 1., 2. i 3. Zakona o financiranju jedinica lokalne i područne (regionalne) samouprave propisano je da se porez na kuću za odmor plaća od 5,00 do 15,00 kn po jednom četvornom metru korisne površine kuće za odmor.

Visinu poreza na kuće za odmor propisuje svojom odlukom općina ili grad. Općina ili grad propisuju visinu poreza na kuću za odmor ovisno o mjestu, starosti, stanju infrastrukture te drugim okolnostima bitnim za korištenje kuće za odmor.

Iz navedene izričite zakonske odredbe proizlazi da je moguće propisati porez na kuće za odmor u rasponu od 5,00 do 15,00 kn po jednom četvornom metru korisne površine ovisno o mjestu, starosti, stanju infrastrukture te drugim okolnostima bitnim za korištenje kuće za odmor, a činjenica da je netko rođen u Gradu Makarskoj ili je postao vlasnikom nasljeđivanjem od svojih roditelja koji su živjeli u Gradu Makarskoj nije zakonom propisan razlog za utvrđivanje manje visine poreza na kuće za odmor.

Naime, jedinica lokalne samouprave može propisati oslobođenje od plaćanja poreza na kuće za odmor iz gospodarstvenih i socijalnih razloga sukladno odredbi članka 37. Zakona, ali ne može propisivati manji porez na kuće za odmor uzimajući u obzir mjesto rođenja vlasnika odnosno prebivališta roditelja vlasnika koji je stekao vlasništvo kuće za odmor nasljeđivanjem.

Dakle, Zakon točno određuje kada se porez na kuće za odmor ne plaća te mogućnost propisivanja i drugih oslobođenja od plaćanja poreza na kuću odmor, međutim ne predviđa mogućnost da vlasnik plaća manje ovisno o mjestu rođenja, odnosno prebivališta njegovih roditelja od kojih je navedenu kuću naslijedio. Manja visina poreza kuće za odmor može ovisiti samo o mjestu, starosti, stanju infrastrukture te drugim okolnostima bitnim za korištenje kuće za odmor.

Stoga je temeljem odredbe članka 86. stavak 3. ZUS-a trebalo navedenu odredbu ukinuti.

Na temelju odredbe članka 86. stavka 4. ZUS-a ukinuta odredba općeg akta prestaje važiti danom objave u »Narodnim novinama«.

Broj: Usoz-81/16-7

Zagreb, 25. svibnja 2017.

Predsjednica vijeća
 Ljiljana Karlovčan-Đurović, v. r.